CELEX: 32019D0722
Language: fi
Date: 2019-04-30 00:00:00
Title: Komission päätös (EU) 2019/722, annettu 30 päivänä huhtikuuta 2019, ehdotetusta kansalaisaloitteesta ”Kaupan lopettaminen miehitetyllä palestiinalaisalueella toimivien Israelin siirtokuntien kanssa” (tiedoksiannettu numerolla C(2019) 3305)

10.5.2019   
               
               
                  FI
               
               
                  Euroopan unionin virallinen lehti
               
               
                  L 122/57
               
            
         KOMISSION PÄÄTÖS (EU) 2019/722,
         annettu 30 päivänä huhtikuuta 2019,
         ehdotetusta kansalaisaloitteesta ”Kaupan lopettaminen miehitetyllä palestiinalaisalueella toimivien Israelin siirtokuntien kanssa”
         
            
               (tiedoksiannettu numerolla C(2019) 3305)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011 (1) ja erityisesti sen 4 artiklan,
         sekä katsoo seuraavaa:
         
                     (1)
                  
                  
                     Ehdotetussa kansalaisaloitteessa ”Kaupan lopettaminen miehitetyllä palestiinalaisalueella toimivien Israelin siirtokuntien kanssa” todetaan seuraavaa: ”Jotta ei tunnusteta eikä edistetä Israelin toteuttamia kansainvälisen oikeuden ja ihmisoikeuksien loukkauksia, EU:n on lopetettava kauppa miehitetylle palestiinalaisalueelle asettuneiden Israelin siirtokuntien kanssa.”
                  
               
                     (2)
                  
                  
                     Ehdotetun kansalaisaloitteen tavoitteet liittyvät seuraavaan: ”Euroopan komissiolla on yksinomainen toimivalta kaupan alalla. Tämän toimivallan perusteella ja ottaen huomioon kansainvälisen oikeuden mukaiset komission velvoitteet olla tunnustamatta tai edistämättä Israelin laittomia tekoja miehitetyllä palestiinalaisalueella komission on 1. todettava virallisesti, että Israelin siirtokuntien kanssa käytävä kauppa on kiellettyä sekä EU:ssa että kaikissa jäsenvaltioissa; 2. pantava täytäntöön asetus, jolla varmistetaan, että Euroopan markkinoille ei enää tule tavaroita ja palveluja, jotka ovat kokonaisuudessaan tai osittain peräisin tällaisista siirtokunnista.”
                  
               
                     (3)
                  
                  
                     Euroopan unionista tehdyllä sopimuksella (SEU-sopimus) vahvistetaan unionin kansalaisuuden merkitystä ja edistetään unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.
                  
               
                     (4)
                  
                  
                     Kansalaisaloitteen tekemistä varten vaadittavien menettelyjen ja edellytysten olisi tämän vuoksi oltava selkeitä, yksinkertaisia, käyttäjäystävällisiä ja kansalaisaloitteen luonteeseen nähden oikeasuhteisia, jotta voidaan edistää kansalaisten osallistumista ja tehdä unionista helpommin lähestyttävä.
                  
               
                     (5)
                  
                  
                     Ehdotetun kansalaisaloitteen aihetta koskeva säädös voitaisiin antaa ainoastaan SEUT-sopimuksen 215 artiklan nojalla.
                  
               
                     (6)
                  
                  
                     Jotta SEUT-sopimuksen 215 artiklan nojalla voidaan antaa säädös, edellytyksenä on kuitenkin Euroopan unionista tehdyn sopimuksen V osaston 2 luvun mukaisesti hyväksytty päätös, jossa päätetään kokonaan tai osittain keskeyttää talous- ja rahoitussuhteet kyseisen kolmannen maan kanssa taikka vähentää niitä. Komissiolla ei ole toimivaltaa esittää tällaista päätöstä koskevia ehdotuksia. Ellei ole annettu Euroopan unionista tehdyn sopimuksen V osaston 2 luvun mukaisesti hyväksyttyä asiaa koskevaa päätöstä, komissiolla ei ole toimivaltaa esittää ehdotusta SEUT-sopimuksen 215 artiklan nojalla hyväksyttäväksi säädökseksi.
                  
               
                     (7)
                  
                  
                     Ehdotettu kansalaisaloite ”Kaupan lopettaminen miehitetyllä palestiinalaisalueella toimivien Israelin siirtokuntien kanssa” ylittää näistä syistä selvästi komission toimivallan tehdä perussopimusten soveltamiseksi ehdotus unionin säädökseksi, mihin sovelletaan asetuksen 4 artiklan 2 kohdan b alakohtaa luettuna yhdessä 2 artiklan 1 alakohdan kanssa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Ehdotetun kansalaisaloitteen ”Kaupan lopettaminen miehitetyllä palestiinalaisalueella toimivien Israelin siirtokuntien kanssa” rekisteröinti evätään.
         
         
            2 artikla
            Tämä päätös on osoitettu ehdotetun kansalaisaloitteen ”Kaupan lopettaminen miehitetyllä palestiinalaisalueella toimivien Israelin siirtokuntien kanssa” järjestäjille (kansalaistoimikunnan jäsenille), joita edustavat [henkilötiedot poistettu järjestäjien kuulemisen perusteella], jotka toimivat myös yhteyshenkilöinä.
         
         
            Tehty Brysselissä 30 päivänä huhtikuuta 2019.
            
               
                  Komission puolesta
               
               Frans TIMMERMANS
               
                  Varapuheenjohtaja
               
            
         
         
            (1)  EUVL L 65, 11.3.2011, s. 1.